**Ministru kabineta noteikumu projekta „Grozījumi Ministru kabineta 2015. gada 1. septembra noteikumos Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Mēslošanas līdzekļu aprites likuma 4. panta pirmās daļas 1. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 1. septembra noteikumos Nr. 506 “Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi” (turpmāk – noteikumi Nr.506) ir noteikta netipisku mēslošanas līdzekļu reģistrācijas un norādes “Bioloģiskā lauksaimniecība” un “Atļauts lietot bioloģiskajā lauksaimniecībā” lietošanas kārtība.  Valsts sekretāru 2017. gada 7. decembra sanāksmē tika izsludināts Ministru kabineta noteikumu projekts “Grozījumi Ministru kabineta 2009. gada 26. maija noteikumos Nr. 485 „Bioloģiskās lauksaimniecības uzraudzības un kontroles kārtība”” (protokols Nr.48 20.§ VSS-1271), kas paredz atcelt norādes “Bioloģiskā lauksaimniecība” un “Atļauts lietot bioloģiskajā lauksaimniecībā” izmantošanu uz etiķetēm. Šādi precizējumi jāizdara arī noteikumos Nr. 506, tāpēc ir sagatavots Ministru kabineta noteikumu projekts „Grozījumi Ministru kabineta 2015. gada 1. septembra noteikumos Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi”” (turpmāk – noteikumu projekts). Minētie precizējumi ir nepieciešami, jo pēdējos gados arvien vairāk tirdzniecībā parādās mēslošanas līdzekļi ar norādi, ka tos atļauts izmantot bioloģiskajā lauksaimniecībā, bet tas ne vienmēr atbilst patiesībai, tāpēc šādas norādes var maldināt bioloģiskos lauksaimniekus, liekot domāt, ka mēslošanas līdzekli ir atļauts izmantot bioloģiskajā lauksaimniecībā.  Pašlaik tirdzniecībā parādās jauni produkti, kuros ir ļoti mazs barības vielu elementu daudzums un kuri netiek izmantoti augu mēslošanai, bet gan citiem mērķiem, piemēram, dekoratīvajiem augiem, lai nodrošinātu lapu spīdumu. Tā kā tie ir gatavi darba šķīdumi, ko izmanto citiem mērķiem, nav lietderīgi tos uzskatīt par netipiskiem mēslošanas līdzekļiem un reģistrēt šādu produktu. Ņemot vērā iepriekš minēto, noteikumu projekts paredz, ka produkti, kuros barības elementu daudzums (N + P2O5+ K2O) ir mazāks nekā 0,5%, nav uzskatāmi par netipiskiem mēslošanas līdzekļiem, un tie turpmāk nebūs jāreģistrē.  Lai atvieglotu informācijas norādīšanu etiķetē, marķējumā vai pavaddokumentā, tiek precizēts mēslošanas līdzekļu, substrātu un mikrobioloģisko preparātu etiķetes, marķējuma un pavaddokumenta saturs. Patlaban noteikumos Nr.506 noteikts, ka deklarējamos rādītājus un nevēlamos piemaisījumus nosaka akreditētās laboratorijās, kas strādā saskaņā ar **Eiropas Parlamenta un Padomes 2003. gada 13. oktobra Regulā (EK) Nr. 2003/2003 par mēslošanas līdzekļiem** noteiktām metodēm vai Zemkopības ministrijas ieteiktajām piemērojamām metodēm. Šobrīd nav noteiktas testēšanas metodes bioloģiski aktīvo savienojumu un dzīvotspējīgo mikroorganismu noteikšanai. Tādējādi noteikumu projektā tiek noteiktas bioloģiski aktīvo savienojumu un dzīvotspējīgo mikroorganismu testēšanai piemērojamās metodes, kas nepieciešamas, lai zinātniskām institūcijām būtu informācija, pēc kurām metodēm var noteikt attiecīgos rādītājus.  Noteikuma projekta mērķis ir:  1) svītrot norādes “Bioloģiskā lauksaimniecība” un “Atļauts lietot bioloģiskajā lauksaimniecībā”;  2) atcelt netipiska mēslošanas līdzekļa reģistrāciju;  3) precizēt etiķetes, marķējuma un pavaddokumenta saturu;  4) noteikt bioloģiski aktīvo savienojumu un dzīvotspējīgo mikroorganismu testēšanai piemērojamās metodes. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts augu aizsardzības dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un**  **administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Netipisko mēslošanas līdzekļu ražotāji un ievedēji, kā arī norādes “Bioloģiskā lauksaimniecība” un “Atļauts lietot bioloģiskajā lauksaimniecībā” lietotāji.  Valsts augu aizsardzības dienesta Mēslošanas līdzekļu reģistrā (turpmāk – reģistrs) ir reģistrēti astoņi netipiski mēslošanas līdzekļi, kā arī ir iekļauti divi mēslošanas līdzekļi, kam var lietot norādi “Bioloģiskā lauksaimniecība”. Tāpat reģistrā ir reģistrēti 11 mēslošanas līdzekļi, un uzskaitē ir 12 mēslošanas līdzekļi, kuriem ir marķējums “EK mēslošanas līdzeklis” un kuriem var lietot norādi “Atļauts lietot bioloģiskajā lauksaimniecībā”. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Valsts sekretāru 2017. gada 7. decembra sanāksmē izsludinātais Ministru kabineta noteikumu projekts “Grozījumi Ministru kabineta 2009. gada 26. maija noteikumos Nr. 485 „Bioloģiskās lauksaimniecības uzraudzības un kontroles kārtība”” (protokola  Nr.48 20.§ VSS-1271). Šī noteikumu grozījumu projekta mērķis ir atcelt mēslošanas līdzekļa, substrāta vai augu aizsardzības līdzekļa atbilstības izvērtēšanu izmantošanai bioloģiskajā lauksaimniecībā. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana.  Noteikumu projekta izstrādes laikā tas tika apspriests ar ekspertiem. |
| 2. | Sabiedrības līdzdalība projekta izstrādē | Informācija par noteikumu projektu tika ievietota Zemkopības ministrijas tīmekļa vietnē [www.zm.gov.lv](http://www.zm.gov.lv) no 16.11.2017. līdz 24.11.2017.  Noteikumu projekts tika saskaņots ar biedrību „Lauksaimnieku organizāciju sadarbības padome”, Zemnieku saeimu un Latvijas Lauksaimniecības kooperatīvu asociāciju. |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts augu aizsardzības dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Mitre 67878703

[aiga.mitre@zm.gov.lv](mailto:aiga.mitre@zm.gov.lv)